“หุ้นไทย” เทรดสงกรานต์ครั้งแรก! “น้ำมัน” หนุน แต่หุ้นเพื่อนบ้าน-“ดาวน์ฟิวฯ” กดดัน
“หุ้นไทย” เทรดสงกรานต์ครั้งแรก! “น้ำมัน” หนุน แต่หุ้นเพื่อนบ้าน-“ดาวน์ฟิวฯ” กดดัน
“หุ้นไทย” เทรดสงกรานต์ครั้งแรก! “น้ำมัน” หนุน แต่หุ้นเพื่อนบ้าน-“ดาวน์ฟิวฯ” กดดัน
13 เม.ย. 2563

ผู้สื่อข่าวรายงานว่า ภาวะตลาดหุ้นไทยวันนี้แนวโน้มดัชนีเช้านี้ผันผวน หลังตลาดหุ้นในภูมิภาค และดัชนีอุตสาหกรรมดาวโจนส์ซื้อขายล่วงหน้า (ฟิวเจอร์ส) ติดลบเช้านี้ อย่างไรก็ตามผลประชุมกลุ่มโอเปกพลัสรอบ 2 ได้บรรลุข้อตกลงลดกำลังการผลิต 9.7 ล้านบาร์เรล/วัน ทำให้น้ำมันฟิวเจอร์สปรับขึ้น 5%
ทั้งนี้ นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะผันผวน
โดยดัชนีฯมีโอกาสที่จะเคลื่อนไหวทั้งในแดนบวก-ลบ เนื่องจากตลาดหุ้นในภูมิภาคเอเชียเช้านี้ต่างติดลบกันเล็กน้อยราว 0.3-1.0% เช่นเดียวกับดาวโจนส์ฟิวเจอร์สที่ติดลบกว่า 300 จุดเช้านี้ จากความกังวลการแพร่ระบาดไวรัสโควิด-19 ในสหรัฐฯ ที่จำนวนผู้ติดเชื้อยังเพิ่มขึ้นสูง แม้ว่าทางยุโรปจะเริ่มคลี่คลายแล้ว ส่วนทางฝั่งจีนจำนวนผู้ติดเชื้อกลับมาสูงขึ้นอีกกว่า 2 เท่าของวันก่อนหน้า มีจำนวนผู้ติดเชื้อรายใหม่ถึง 99 ราย ทำให้กลัวจะมีการแพร่ระบาดระลอก 2
ส่วนผลการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส รอบ 2 เมื่อวานนี้ได้บรรลุข้อตกลงปรับลดกำลังการผลิตน้ำมัน 9.7 ล้านบาร์เรล/วัน ส่งผลให้ราคาน้ำมันฟิวเจอร์สปรับตัวขึ้น 5% เช้านี้ ซึ่งก็น่าจะช่วยหนุนหุ้นในกลุ่มพลังงาน และกลุ่มปิโตรเคมี ได้
อย่างไรก็ดี ตลาดฯอาจได้รับแรงถ่วงจากหุ้นในกลุ่มแบงก์ เนื่องจากใกล้จะประกาศผลการดำเนินงานงวดไตรมาส 1/63 ในเร็ว ๆ นี้ ซึ่งคาดว่าจะออกมาไม่ดี โดยทั้งกลุ่มแบงก์คาดว่าผลการดำเนินงานจะปรับตัวลง 14% จากช่วงเดียวกันของปีก่อน สำหรับจำนวนผู้ติดเชื้อไวรัสโควิด-19 รายใหม่ในไทยดีขึ้น ทำให้เป็นผลดีต่อหุ้นจำพวก Domestic Plays
พร้อมให้แนวรับ 1,217 จุด ส่วนแนวต้าน 1,243 จุด
 
ทั้งนี้ “ผู้สื่อข่าว” รายงานว่า ตลาดหุ้นเอเชียเปิดภาคเช้าวันนี้ปรับตัวลดลง ขณะที่ตลาดหุ้นฝั่งยุโรปมีแนวโน้มจะปรับตัวลดลง โดยดัชนีอุตสาหกรรมดาวโจนส์ล่วงหน้าปรับตัวลดลง 327 จุด ,NASDAQ100 ปรับตัวลดลง 122.75 จุด และS&amp;P500 ปรับตัวลดลง 43.30 จุด
นอกจากนี้ ยังเกิดความกังวลภายหลังจากที่จีนได้เปิดเผยข้อมูลดัชนีราคาผู้บริโภคที่ชะลอตัวลง ขณะที่ตลาดหุ้นบางส่วนในภูมิภาคเอเชียยังปิดทำการ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,312.04 จุด ลดลง 186.46 จุด, -0.96% ดัชนี SSE Composite ตลาดหุ้นจีนเปิดวันนี้ที่ 2,784.60 จุด ลดลง 12.03 จุด, -0.43% ดัชนี TAIEX ตลาดหุ้นไต้หวันเปิดวันนี้ที่ 10,147.56 จุด ลดลง 10.05 จุด, -0.10% 
อีกทั้ง ดัชนี KOSPI ตลาดหุ้นเกาหลีใต้เปิดวันนี้ที่ 1,853.30 จุด ลดลง 7.40 จุด, -0.40% ดัชนี FTSE STI ตลาดหุ้นสิงคโปร์เปิดวันนี้ที่ 2,561.41 จุด ลดลง 9.91 จุด, -0.39% ดัชนี FBMKLCI ตลาดหุ้นมาเลเซียเปิดวันนี้ที่ 1,357.94 จุด เพิ่มขึ้น 0.44 จุด, +0.03% 
ด้าน ดัชนี PSE Composite ตลาดหุ้นฟิลิปปินส์เปิดวันนี้ที่ 5,551.96 จุด เพิ่มขึ้น 41.13 จุด, +0.75% ขณะที่ตลาดหุ้นฮ่องกงปิดทำการวันนี้ เนื่องในวัน Easter Monday